b'\n_START_ARTICLE_\nThe Walking Dead (1. tuotantokausi)\n_START_SECTION_\nJuoni\n_START_PARAGRAPH_\nEnsimm\xc3\xa4isen kauden keski\xc3\xb6ss\xc3\xa4 on apulaissheriffi Rick Grimes, joka vaipuu ampumisen seurauksena koomaan m\xc3\xa4\xc3\xa4rittelem\xc3\xa4tt\xc3\xb6m\xc3\xa4ksi ajaksi. H\xc3\xa4n her\xc3\xa4\xc3\xa4 zombien valtaamaan apokalyptiseen maailmaan. El\xc3\xa4v\xc3\xa4t ihmiset kutsuvat n\xc3\xa4it\xc3\xa4 zombeja "walkereiksi" eli "k\xc3\xa4velij\xc3\xb6iksi". Grimes havaitsee vaimonsa ja lapsensa kadonneen, ja aseistautumisen j\xc3\xa4lkeen h\xc3\xa4n l\xc3\xa4htee vaaralliselle matkalle kohti Atlantaa, jossa huhutaan olevan tartuntasuojalaitos ja jossa h\xc3\xa4nen perheens\xc3\xa4 saattaisi piileskell\xc3\xa4. H\xc3\xa4nelle kuitenkin selvi\xc3\xa4\xc3\xa4 pian, ett\xc3\xa4 zombit johtavat kaupunkia eik\xc3\xa4 se ole en\xc3\xa4\xc3\xa4 turvallinen._NEWLINE_Rickin vaimo Lori ja heid\xc3\xa4n lapsensa Carl piilottelevat kaupungin l\xc3\xa4hist\xc3\xb6ll\xc3\xa4 Rickin entisen ty\xc3\xb6kaverin ja parhaan yst\xc3\xa4v\xc3\xa4n Shane Walshin kanssa. He ja muutamat muut ovat pystytt\xc3\xa4neet leirin, jonne on tullut selviytyneit\xc3\xa4 l\xc3\xa4hialueilta.\n_START_SECTION_\nKonsepti\n_START_PARAGRAPH_\nSarjakuvan luonut Robert Kirkman kertoi harkinneensa Walking Dead -televisiosarjaa, mutta ei koskaan aktiivisesti pyrkinyt siihen. Omien sanojensa mukaan h\xc3\xa4nell\xc3\xa4 ei ollut mit\xc3\xa4\xc3\xa4n uusia sovituksia vastaan, toisin kuin joillain tekij\xc3\xb6ill\xc3\xa4. Kun Frank Darabont ilmaisi kiinnostuksensa sovittaa sarjakuvasta televisiosarja, Kirkman kertoi olleensa \xc3\xa4\xc3\xa4rimm\xc3\xa4isens\xc3\xa4 imarreltu. H\xc3\xa4nen mukaansa Darabont v\xc3\xa4litti alkuper\xc3\xa4isest\xc3\xa4 l\xc3\xa4hdemateriaalista ja h\xc3\xa4n itse sai vaikuttaa televisiosarjan sovitukseen niin paljon kuin halusi. Kirkman ei ikin\xc3\xa4 voinut kuvitella kaiken menev\xc3\xa4n niin hyvin. H\xc3\xa4nen mielest\xc3\xa4\xc3\xa4n se kaikki oli Darabontin ansiota._NEWLINE_Darabont itse oli ollut zombi-tyylilajin fani n\xc3\xa4hty\xc3\xa4\xc3\xa4n George A. Romeron elokuvan Night of the Living Dead ollessaan nelj\xc3\xa4toistavuotias. H\xc3\xa4n kertoi pit\xc3\xa4neens\xc3\xa4 siit\xc3\xa4 v\xc3\xa4litt\xc3\xb6m\xc3\xa4sti. Darabont muistelee k\xc3\xa4velleens\xc3\xa4 sarjakuvakauppaan Burbankissa ja n\xc3\xa4hneens\xc3\xa4 The Walking Deadin hyllyll\xc3\xa4 vuonna 2005. Koska h\xc3\xa4n oli kyseisen tyylilajin fani, h\xc3\xa4n osti lehden, luki sen ja ryhtyi heti haalimaan sen oikeuksia, sill\xc3\xa4 h\xc3\xa4nen mielest\xc3\xa4\xc3\xa4n siit\xc3\xa4 tulisi upea televisiosarja. H\xc3\xa4n rakasti ajatusta laajennetusta, jatkuvasta ja dramaattisesta kerronnasta, joka sijoittuisi keskelle zombiepidemiaa.\n_START_SECTION_\nK\xc3\xa4sikirjoitus\n_START_PARAGRAPH_\nDarabontin alkuper\xc3\xa4inen k\xc3\xa4sikirjoitus sarjan aloitusjaksoon jaettiin kahtia ja sit\xc3\xa4 kaunisteltiin, ja n\xc3\xa4in siit\xc3\xa4 tehtiin kaksi jaksoa. He hidastivat sarjan kerrontaa ja syventyiv\xc3\xa4t henkil\xc3\xb6hahmoihin enemm\xc3\xa4n. _NEWLINE_Kirjoittaakseen tuotantokauden loput jaksot Darabont palkkasi Charles H. Egleen, Adam Fierron ja Glen Mazzaran, joiden kanssa h\xc3\xa4n oli ty\xc3\xb6skennellyt aiemminkin. My\xc3\xb6s Jack LoGiudice liittyi k\xc3\xa4sikirjoittajatiimiin. H\xc3\xa4n ja Kirkman toimivat my\xc3\xb6s sarjan tuottajina.\n_START_SECTION_\nKuvaukset\n_START_PARAGRAPH_\nAloitusjakson keskeiset kuvaukset aloitettiin 15. toukokuuta 2010, ja seuraavien viiden jakson kuvaukset alkoivat muutamaa viikkoa my\xc3\xb6hemmin 2. kes\xc3\xa4kuuta. Ensimm\xc3\xa4inen tuotantokausi kuvattiin Atlantassa, jonne my\xc3\xb6s tarina p\xc3\xa4\xc3\xa4asiassa sijoittuu.\n_START_SECTION_\nArvostelut\n_START_PARAGRAPH_\nArvostelijat kehuivat sarjan ensimm\xc3\xa4ist\xc3\xa4 tuotantokautta. Tuotantokauden keskiarvo Metacritic-verkkosivustolla on 82/100. TV Guiden Matt Roush luonnehti sarjaa karuksi kuvaukseksi ja ylisti sit\xc3\xa4 visuaalisesti upeaksi. Slant Magazinen Simon Abrams antoi tuotantokaudella kolme ja puoli t\xc3\xa4hte\xc3\xa4 nelj\xc3\xa4st\xc3\xa4.\n_START_SECTION_\nPalkinnot ja ehdokkuudet\n_START_PARAGRAPH_\nSarjan aloitusjakso palkittiin parhaan maskeerauksen Emmy-palkinnolla vuonna 2011, ja se oli ehdolla my\xc3\xb6s parhaasta \xc3\xa4\xc3\xa4nityksest\xc3\xa4 ja parhaista visuaalisista erikoistehosteista. Sarja oli ehdolla parhaaksi draamasarjaksi vuoden 2011 Golden Globe -palkintogaalassa, mutta palkinnon voitti lopulta Boardwalk Empire. Sarja sai my\xc3\xb6s parhaan uuden sarjan Writers Guild of America -ehdokkuuden vuonna 2011._NEWLINE_Yhdysvaltain elokuva-akatemia laatii vuosittain listan parhaista televisio-ohjelmista. The Walking Dead oli ehdolla listalle vuoden 2010 parhaista ohjelmista. Vuoden 2011 Saturn-palkintogaalassa sarja ansaitsi kuusi ehdokkuutta: paras televisioesitys, paras miesp\xc3\xa4\xc3\xa4osa (Andrew Lincoln), paras naisp\xc3\xa4\xc3\xa4osa (Sarah Wayne Callies), paras miessivuosa (Steven Yeun), paras naissivuosa (Laurie Holden) ja paras vieraileva t\xc3\xa4hti (Noah Emmerich). Sarja oli ehdolla my\xc3\xb6s parhaaksi draamasarjaksi Critics\' Choice Television Award -gaalassa vuonna 2011.'